b'\n_START_ARTICLE_\nIzlake\n_START_SECTION_\nKrajevna skupnost\n_START_PARAGRAPH_\nPoleg Izlak so druga naselja v krajevni skupnosti Orehovica, Podlipovica z zaselki Gradi\xc5\xa1\xc4\x8de, Podkraj, Prvine in Steblevica, \xc5\xa0emnik z zaselki Kra\xc4\x8de, Paveljk, Javor\xc5\xa1\xc4\x8dica, del Zabreznika in Zgornji Prhovec. Skupaj z okoli\xc5\xa1kimi naselji merijo Izlake 11\xc2\xa0km\xc2\xb2 in imajo okrog 1800 prebivalcev. Sede\xc5\xbe krajevne skupnosti se nahaja v Domu dru\xc5\xa1tvenih dejavnosti, trenutni predsednik je Sa\xc5\xa1o Vu\xc4\x8dko._NEWLINE_Krajevna skupnost izlake letno izda glasilo Izla\xc5\xa1ke novice.\n_START_SECTION_\nKrajevni praznik\n_START_PARAGRAPH_\nV spomin na za\xc5\xbeig petnajst nedol\xc5\xbenih \xc5\xbertev, ki ga je okupatorska vojska izvedla v Orehovici, v no\xc4\x8di iz 17. na 18. maj 1944, na ta dan pri spomeniku v Orehovici poteka komemorativna slovesnost, ob spremstvu drugih kulturnih, \xc5\xa1portnih ter ostalih prireditev.\n_START_SECTION_\nZgodovina\n_START_PARAGRAPH_\nFevdalni viri navajajo prve naseljence na obmo\xc4\x8dju Izlak konec srednjega veka, prvi pa jih je, natan\xc4\x8dneje Medijski grad (Galleneck), opisal Janez Vajkard Valvasor v Slavi vojvodine Kranjske. Sam je na gradu, ki je bil last rodbine Valvasorjevih, pre\xc5\xbeivel otro\xc5\xa1tvo. Grad so med drugo svetovno vojno, jeseni 1944, razstrelili partizani, da bi prepre\xc4\x8dili vselitev Nemcev. Leta 1990 je bila obnovljena grajska kapela. V njej se nahaja grobnica dru\xc5\xbeine Valvasor, med drugimi naj bi bili v njej shranjeni tudi posmrtnimi ostanki Janeza Vajkarda Valvasorja. Grad je bil domnevno s podzemnim rovom povezan z Valvasorjevim vrelcem, ki se dandanes nahaja v kompleksu Medijske toplice.\n_START_SECTION_\nKultura\n_START_PARAGRAPH_\nKulturno dogajanje v kraju je ve\xc4\x8dinoma v domeni lokalnih dru\xc5\xa1tev. Gledali\xc5\xa1ke igre v glavnem lokalnih kot tudi gostujo\xc4\x8dih amaterskih gledali\xc5\xa1kih skupin se uprizarjajo v gledali\xc5\xa1ki in kino dvorani. Kino program je, kot tudi v drugih manj\xc5\xa1ih kinematografih po Sloveniji s pojavom multipleksov zamrl, trenutno obsega zgolj eno predstavo tedensko. V poletnem \xc4\x8dasu se nekatere predstave izvajajo v letnem gledali\xc5\xa1\xc4\x8du v parku ob ru\xc5\xa1evinah Medijskega gradu, med drugimi tradicionalna uprizoritev prihoda barona Valvasorja na grad. Grajska kapelica poleti gosti tudi mednarodni festival komorne glasbe Valvasorjevi ve\xc4\x8deri._NEWLINE_Likovne razstave tako amaterskih kot tudi akademskih umetnikov so ob\xc4\x8dasno na ogled v Domu dru\xc5\xa1tvenih dejavnosti ter pred zaprtjem v Hotelu Medijske toplice. Najpomembnej\xc5\xa1i dogodek s podro\xc4\x8dja likovne umetnosti je tradicionalna mednarodna Slikarska kolonija Izlake - Zagorje, ki poteka vsako leto od leta 1964 in je tako najstarej\xc5\xa1a slikarska kolonija v Sloveniji.\n_START_SECTION_\nGospodarstvo\n_START_PARAGRAPH_\nETI Elektroelement d.d. Z okoli 1600 zaposlenimi in 12 h\xc4\x8derinskimi podjetji po Evropi je koncern ETI najpomembnej\xc5\xa1i reprezentant lokalnega gospodarstva in eden vodilnih svetovnih proizvajalcev naprav za distribucijo in krmiljenje elektri\xc4\x8dne energije. Je hkrati najve\xc4\x8dje podjetje v ob\xc4\x8dini Zagorje ob Savi.\n_START_SECTION_\nTurizem\n_START_PARAGRAPH_\nIzvir termalne vode je v Slavi vojvodine Kranjske opisal \xc5\xbee Janez Vajkard Valvasor, resni za\xc4\x8detki prvega okrevali\xc5\xa1\xc4\x8da na Izlakah pa segajo v leto 1877, ko ga je kupil in uredil stavbenik in graditelj \xc5\xbeeleznic Alojz Pra\xc5\xa1nikar. Vrelec, kjer izvira akrotermalna voda, s temperaturo 24 do 27 \xc2\xb0C je danes del hotela Medijske toplice in je urejen za obiskovalce. Slu\xc5\xbei potrebam hotela in kopali\xc5\xa1\xc4\x8dnega kompleksa. Toplice so do\xc5\xbeivele ve\xc4\x8dji razcvet po 2. svetovni vojni, z ve\xc4\x8djo prenovo konec 80. let, ko se je tedanje gosti\xc5\xa1\xc4\x8de s preno\xc4\x8di\xc5\xa1\xc4\x8di prenovilo ter pridobilo naziv hotela. Leta 1993 je bilo popolnoma prenovljeno zunanje termalno kopali\xc5\xa1\xc4\x8de z glavno atrakcijo, tedaj najdalj\xc5\xa1im toboganom v Sloveniji, kar je poleg bli\xc5\xbeine Ljubljane botrovalo veliki priljubljenosti zdravili\xc5\xa1\xc4\x8da v 90. letih. Po menjavi lastnika je v novem stoletju za\xc4\x8delo zdravili\xc5\xa1\xc4\x8de skupaj z infrastrukturo po\xc4\x8dasi propadati, k zmanj\xc5\xa1anju \xc5\xa1tevila obiskovalcev so prispevala tudi nova kopali\xc5\xa1\xc4\x8da v osrednji Sloveniji (Terme Snovik). Propadanje in zaprtje hotela je v lokalni javnosti izzvalo ogor\xc4\x8denje. Kot je razvidno iz intervjuja z Matja\xc5\xbeem \xc5\xa0vaganom, objavljenega v Izla\xc5\xa1kih novicah, ponovno odprtje ali prenova s strani trenutnega lastnika nista na\xc4\x8drtovana._NEWLINE_Izlake so zaradi svoje lege v sredi\xc5\xa1\xc4\x8du ob\xc4\x8dine sicer priljubljena izhodi\xc5\xa1\xc4\x8dna to\xc4\x8dka za izletnike in planince. Med pomembnej\xc5\xa1e vrhove sodita \xc4\x8cem\xc5\xa1eni\xc5\xa1ka planina in Zasavska sveta gora, med krajani pa je najbolj priljubljen nekoliko ni\xc5\xbeji Kalanov hrib, pa tudi Slovnik (Slovak) ter nekateri drugi vrhovi. Za obiskovalce zanimivi so tudi okoli\xc5\xa1ki gradovi Medija, Gamberk ter Grad Kolovrat. Slednji je edini v celoti ohranjen in je v zasebni lasti. Manj\xc5\xa1i okoli\xc5\xa1ki smu\xc4\x8di\xc5\xa1\xc4\x8di, Vidrga ter Prvine, pozimi obiskujejo predvsem lokalni smu\xc4\x8darji.'